**ДОБРО ДОШЛИ У МОЈУ** **ЗЕМЉУ**

Гледају ме, сасвим стрпљиво, а ипак уплашено. Гледају ме, уморно и бледо. Гледају ме, можда с усхићењем јер ја узвраћам поглед. Гледају ме, та два крупна дечија ока. Упућују ми тај поглед пун наде али и велике боли. Боли, коју једно дете не треба да носи у себи. Гледају ме тако тајанствено, као да желе са мном да поделе много више него што једним погледом могу да дочарају. Губим у овој малој игри погледа, јер свој спуштам на два још већа и дивнија ока. Помислих како никада нисам видела лепшу боју кестена која се крије иза густо збијених нежних трепавица. Ипред мене, дакле, стоје два мала детета, дечак и мала девојчица, која га чврсто држи за руку. Изгледа као да му је млађа сестра. Дечак на тренутак спусти поглед на моју руку. У руци сам држала сендвич. Међутим, убрзо врати суморан поглед на мене. Осећам да сам им можда страшна, јер их гледам са висине. Нежно се насмејем, погледам у дечака и клекнем. Сада су нам погледи једнаки. Надам се да мисли да смо равноправни. „Здраво“, рекох нежно пруживши дечаку руку са сендвичем. Али талас збуњености преплави његово лице и он брзо склони малу девојчицу иза себе. Не разумеју моје речи. Нису одавде. У ваздуху се назире немир и узрујаност. Не мрдам руку и поново се насмејем, надајући се да ће узети сендвич. Он гледа у моју руку, па у мене и полако несигурним покретом пружа своју малену ручицу ка мени. Узима сендвич који даје девојчици. Поглед враћа на мене и у том тренутку све стаје око нас. Као да је овај тренутак једини који имамо да поделимо своја искуства. Дечак је на себи носио стару танку мајицу дугих рукава и изношене панталоне. Вероватно му је било хладно али то нипошто није показивао. С друге стране, девојчица је носила јакну која је била већа од ње. Вероватно је то била дечакова јакна. Тада сам схватила да је дечак пожртвован и несебичан. То су дивне особине које ретко ко данас поседује. Скрећем поглед и са себе скидам шал који сам носила. Пружам га дечаку. У његовом погледу осећам толико страха, али и толико амбиције и љубави. Они мене не разумеју, а самим тим ни ја њих и само нам преостаје да о међусобним судбинама нагађамо. Он узима шал огрнувши га око себе. Осмех се поново појави на мом лицу, а сада и на његовом. Међутим то је стидљив и несигуран смешак. За почетак, добар је и он. Овде су сами. Не знам да ли су им и родиељи ту и не могу да их питам. Али не могу ни да замислим кроз шта су све прошли и шта су све доживели када из њиховог погледа не осећам дечију растерећеност, срећу и разиграност већ опрез, страх и неутешност. Осећам како ми кроз тело навире језа од саме помисли на патње са којима се мало биће, па чак и одрасла особа данас мора сусрести. Дечак је од почетка заштитнички настројен. Дуго би требало да прође док ме не би схватио као претњу. И то је разумљиво иако бих волела да није тако. Он изгледа као да ће израсти у великог човека. Изгледа као да има много снова и жеља којима се радује. Али бојим се за њега. Бојим се да он нема могућности какве ја данас имам и плашим се да их неће имати. Плашим се да можда никада неће осетити сигурност и топлину дома. Бојим се да неће моћи да се образује као и ја, да неће моћи безбрижно да спава знајући да ће га ујутру сигурно мајчин глас пробудити из сна. Он можда никада неће имати могућности које ја имам. Волела бих да тако не буде. Волела бих да има иста права и могућности као и сви. Волела бих када би ова четири велика ока на моју земљу гледала као на земљу спаса и земљу могућности. Волела бих када би моја домовина за њих представљала светло место и када би им дала шансу и љубав. Ипак, свет у коме данас живимо прожима се нитима окрутног, злог и неморалног.

Скрећем поглед на девојчицу. Она већ одавно не гледа у мене. Скоро да је појела цео сендвич који сам им раније дала и сада је пажњу преусмерила на своје мале блатњаве ципелице којима је правила ситне одсечне кораке у месту. Играла се. Девојчица изгледа као радосно дете које само жели да се игра и буде срећно, а не као дете које се у себи носи са великим бригама. Страхујем да је деца сутрадан неће примити у игру јер је другачија од њих. Осећам њихов страх и желим да им кажем да нису једини који се плаше. Волела бих да могу да разумем њихов језик. Осећам да, иако су млађи од мене, носе велики терет на својим плећима. Носе бол, тескобе, трауме и незамисливе слике своје домовине- места са којег сећања треба да буду лепа. Страшно је када дете радосну игру са пријатељима мора да замени немилосрдном игром за преживљавање. Страшно је када се човек не осећа довољно сигурно у својој домовини и ризикује свој живот у потрази за бољим. Још страшније бива када се у туђој држави осети одбачено и као претња. Милиони људи стало трагају у потрази за бољим животом и велики број њих не успе у томе. Многи изгубе своје животе борећи се за будућност. Важно је да се с времена на време ми сами присетимо ко смо и шта смо. Да би друге разумели неопходно је да себе поставимо на њихово место. Чак иако никада нисмо искусили и проживели нешто што они већ јесу. Неизмерно сам поносна на људе који и поред страха и стрепње одлуче да се боре за бољи живот и за своје снове. Много смелости и пожртвованости је за тако нешто потребно. Волела бих да се у мојој земљи осећају сигурније и пожељније. Сматрам да ми као грађани Србије треба и сами да осећамо већу солидарност према другим људима.

Скрећем поглед и гледам у небо. Гледам у то огромно плаветнило које се надвија над свима нама. Оно обједињује све нас. Зар нисмо ми сви на крају дана само људи испод великог плавог пространства? Зар нисмо сви на крају дана исти, једнаки? Зар не заслужујемо сви да будемо срећни, поштовани и вољени? Зар немамо сви потребу да се уколпимо? Зар не умиремо исто? Зар не живимо и сувише кратко да бисмо према некоме били сурови? Зар нисмо сви само људи.

**Тијана Матић – Гимназија „Свeтозар Марковић“ Јагодина**